ভারতীয় সেনাবাহিনী
ভারতীয় সেনাবাহিনী হল ভারতীয় সামরিক বাহিনীর স্থল-ভিত্তিক শাখা তথা বৃহত্তম অংশ। ভারতের রাষ্ট্রপতি হলেন ভারতীয় সেনাবাহিনীর সর্বাধিনায়ক এবং এই বাহিনীর পেশাগত প্রধান হলেন প্রতিরক্ষা প্রধান, যিনি একজন চার-তারা পদমর্যাদার জেনারেল। দুই জন সামরিক আধিকারিককে ফিল্ড মার্শাল নামে একটি পাঁচ-তারা মর্যাদার পদ প্রদান করা হয়; এই পদটি বিশেষ সম্মানের একটি আনুষ্ঠানিক পদ। ১৮৯৫ সালে বহু পূর্বে স্থাপিত ইস্ট ইন্ডিয়া কোম্পানির প্রেসিডেন্সি বাহিনীগুলির পাশাপাশি ব্রিটিশ ভারতীয় সেনাবাহিনী প্রতিষ্ঠিত হয়। ১৯০৩ সালে উক্ত বাহিনীগুলি ব্রিটিশ ভারতীয় বাহিনীতে বিলীন হয়ে যায়। দেশীয় রাজ্যগুলিরও নিজস্ব সেনাবাহিনী ছিল, যা স্বাধীনতার পর জাতীয় বাহিনীতে মিশে যায়। ভারতীয় সেনাবাহিনীর ইউনিট ও রেজিমেন্টগুলির ইতিহাস বৈচিত্র্যপূর্ণ; এগুলি সারা বিশ্বে অনেক যুদ্ধ ও অভিযানে অংশগ্রহণ করেছে এবং স্বাধীনতার আগে ও পরে অনেক যুদ্ধ ও থিয়েটার সম্মাননা অর্জন করেছে। ভারতীয় সেনাবাহিনী পৃথিবীর তৃতীয় বৃহত্তম সেনাবাহিনী। এই বাহিনীতে কার্যরত সেনা-জওয়ানের সংখ্যা ১১,৩০,০০০ (এগারো লক্ষ ত্রিশ হাজার) জনেরও বেশি এবং সংরক্ষিত ট্রুপসের সংখ্যা প্রায় ১৮,০০,০০০ (আঠারো লক্ষ) । ১৯৪৭ সালে স্বাধীনতাপ্রাপ্তির অব্যবহিত পরেই ব্রিটিশ ভারতীয় সেনাবাহিনীর অধিকাংশ রেজিমেন্টকে একত্রিত করে ভারতীয় সেনাবাহিনী গঠিত হয়। রাষ্ট্রসংঘের শান্তিরক্ষীবাহিনীর সদস্য হিসেবে বিশ্বের বহু অশান্ত অঞ্চলে ভারতীয় সেনাবাহিনীকে নিয়োগ করা হয়েছিল। ফিল্ড মার্শাল এই বাহিনীর সর্বোচ্চ পদ। ভারতের রাষ্ট্রপতি কেন্দ্রীয় সরকারের পরামর্শক্রমে অত্যন্ত ব্যতিক্রমী পরিস্থিতিতে এই পদ প্রদান করতে পারেন। অদ্যাবধি মাত্র দুজন জেনারেল এই পদে অধিষ্ঠিত হয়েছেন, একজন হলেন শ্যাম ম্যানেক শ, এবং আরেকজন কে এম ক্যারিয়াপ্পা।